Per Brunvand
Store norske leksikon,Samfunn,Medier,Aviser,Avisredaktører
Per Brunvand var en norsk journalist, redaktør og diplomat. Som pressemann spilte Brunvand i 1970- og 80-årene en sentral rolle i arbeiderpressen.
Etter examen artium og påbegynte universitetsstudier i sosialøkonomi og historie var Per Brunvand først journalist i Arbeidernes Pressekontor og Oppland Arbeiderblad 1957-1962. Deretter var han i Fremtiden 1962-1968.Brunvand var politisk journalist i Arbeiderbladet 1968-1971, så ansvarlig redaktør i Rogalands Avis 1971-1975. Fra 1975 til 1991 var han ansvarlig redaktør i Arbeiderbladet. Som redaktør var Per Brunvand en aktiv talsmann for at avisene innenfor A-pressen skulle innta en mer uavhengig stilling i forhold til Arbeiderpartiet og partiets politikk enn det de tradisjonelt hadde gjort. Han var også styreleder i Norsk Redaktørforening 1984-1988. Etter at han gikk av som redaktør arbeidet Brunvand som konsulent i Norsk Arbeiderpresse 1991-1992. Fra 1992 var Brunvand presse- og kulturråd ved den norske ambassaden i Helsinki.Per Brunvand var sønn av den sentrale pressestrategen Olav Brunvand. Utgivelser På det hvite lerret. Drammen Kinematografers historie, 1967  Gro. Norges første kvinnelige statsminister (sammen med Kjell Chr. Johanssen), 1981  Mot deadline, 1991  Mitt land, mitt land. Om Finland og finnene, 2008